text: পরকীয়া হতে পারে সম্মানেরও! | Dhaka Tribune Bangla
  পরকীয়া হতে পারে সম্মানেরও!
  প্রকাশিত ০৫:১৯ সন্ধ্যা ডিসেম্বর ৩১, ২০১৮
  বিজয়া ছবির পরিচালক কৌশিক গাঙ্গুলি। ছবি: সংগৃহীত
  "ত্রিভুজ প্রেমের ব্যাপারটা প্রায় সরলরেখার মতো"
  আগামী ৪ জানুয়ারি ওপার বাংলায় মুক্তি পেতে চলেছে জয়া আহসান অভিনীত সিনেমা 'বিজয়া'। জয়ার সহঅভিনেতা হিসেবে সেখানে কাজ করেছেন ভারতীয় অভিনেতা কৌশিক গাঙ্গুলী। একইসঙ্গে ওই ছবির পরিচালক্ মুক্তির আগে কলকাতার গণমাধ্যম আনন্দবাজার পত্রিকাকে দেওয়া এক সাক্ষাৎকারে সিনেমাটি নিয়ে কথা বলেছেন কৌশিক। এক পর্যায়ে পরকীয়া প্রেম নিয়ে কথা বলেন তিনি। তার ভাষায়, পরকীয়া মানেই লুকোচুরি নয়। সম্মান, শ্রদ্ধা এবং ভালবাসারও হতে পারে এই সম্পর্ক।
  কৌশিক গাঙ্গুলী বলেন, ত্রিভুজ প্রেমের ব্যাপারটা প্রায় সরলরেখার মতো। তাই আমি বলতে চাই- পরকীয়া মানেই একটা বিচ্ছিরি ফিসফাস নয়। খুব সম্মান, শ্রদ্ধা এবং ভালবাসার জিনিস হতে পারে পরকীয়া। এই সম্পর্কে ভদ্রতা, শিক্ষা আর রুচির ছোঁয়া থাকলে অক্সিজেনের মতো এসেনশিয়ালও হতে পারে।
  তবে, এসব কথা তিনি বলেছেন মুক্তির অপেক্ষায় থাকা তার নতুন সিনেমা 'বিজয়া'র গল্পের প্রেক্ষাপটে। এই সিনেমা ব্যবসা সফল হলে প্রযোজকের ইচ্ছায় পরের সিক্যুয়েল বানানো হবে। সেজন্য ইতোমধ্যে গল্পও তৈরি আছে বলে জানান কৌশিক। বাকি শুধু চিত্রনাট্য।